Fyrsta útgáfa viðbragðsáætlunar vegna CBRNE atvika er tilbúin . Undir þau flokkast atvik er varða lýðheilsuógnir af völdum efnamengunar , sýkla og geislunar . Útgefandi : Sóttvarnalæknir og Ríkislögreglustjórinn - almannavarnadeild . Eitrunarmiðstöð Landspítala er í ritstjórn viðbragðsáætlunar vegna CBRNE atvika ásamt fulltrúum þeirra stofnana er helst sinna verkefnum og samhæfingu þegar slík atvik verða ; Sóttvarnalæknir , Almannavarnadeild ríkislögreglustjóra , Mannvirkjastofnun , Matvælastofnun , Umhverfisstofnun , Geislavarnir ríkisins og Veðurstofa Íslands . Fjölmargir aðrir komu að gerð áætlunarinnar , skráðu gátlista fyrir sínar einingar og sinntu yfirlestri . Innleiðingarferli áætlunar hefst í október 2019 og því verki mun ljúka í janúar 2020 . Kynningar verða haldnar í öllum lögregluumdæmum á næstu vikum í samráði við lögreglustjóra , slökkviliðsstjóra , umdæmis - og svæðislækna sóttvarna og aðra hlutaðeigandi viðbragðsaðila . Markmið áætlunarinnar er að auka almenna og sérhæfða þekkingu á atvikum af þessum toga og tryggja þannig hnökralaus viðbrögð í þeim tilgangi að lágmarka áhrif smits / mengunar / geislunar og annarra óvæntra atvika og vernda þannig lýðheilsu og umhverfi . Áætlunin var unnin samkvæmt 12 kafla sniðmáti almannavarnadeildar Ríkislögreglustjóra er varðar útlit og uppsetningu viðbragðsáætlana . CBRN : Skammstöfun fyrir efni , sýkla og geislavirk efni ( Chemical , Biological , Radiological , Nuclear , Explosives ) , sem geta valdið lýðheilsuógn vegna slysa eða vegna hryðjuverka .